# PROJEKTS

LATVIJAS REPUBLIKAS MINISTRU KABINETS

2018. gada Noteikumi Nr. Rīgā (prot. Nr. .§)

**Īpašās vides prasības koksnes materiālu plātņu ražošanai**

Izdoti saskaņā ar

likuma “Par piesārņojumu”

24.2 panta otro daļu

1. Noteikumi nosaka īpašās vides aizsardzības prasības likuma “Par piesārņojumu” 1. pielikumā minētajai piesārņojošai darbībai (iekārtai) - orientētu koka skaidu plātņu paneļu, skaidu plātņu paneļu vai šķiedru plātņu paneļu ražošanai (atsevišķu paneļu veidi vai dažādi paneļu veidi kopā), kuru ražošanas jauda pārsniedz 600 m3 dienā.

2. Prasības šo noteikumu 1. punktā minētajai darbībai (iekārtai) norādītas šo noteikumu pielikumā. Pielikumā noteikto labāko pieejamo tehnisko paņēmienu vietā piesārņojošās darbības veicējs var izmantot citus labākos pieejamos tehniskos paņēmienus, kas nodrošina vismaz līdzvērtīgu vides aizsardzības līmeni.

3. Prasības, kas norādītas noteikumu pielikumā, operators ņem vērā, iesniedzot iesniegumu A kategorijas piesārņojošas darbības atļaujas saņemšanai saskaņā ar normatīvajiem aktiem, kas nosaka kārtību, kādā piesakāmas A, B un C kategorijas piesārņojošas darbības un izsniedzamas atļaujas A un B kategorijas piesārņojošo darbību veikšanai.

4. Prasības, kas norādītas noteikumu pielikumā, Valsts vides dienests ņem vērā izsniedzot A kategorijas piesārņojošas darbības atļauju saskaņā ar normatīvajiem aktiem, kas nosaka kārtību, kādā piesakāmas A, B un C kategorijas piesārņojošas darbības un izsniedzamas atļaujas A un B kategorijas piesārņojošo darbību veikšanai.

5. Šo noteikumu pielikuma 5.1. apakšpunktā minēto vides pārvaldības sistēmu ieviešanai ir ieteikuma raksturs.

6. Ja citos vides aizsardzības jomas normatīvajos aktos ir noteiktas stingrākas prasības nekā šo noteikumu pielikumā, tad ir piemērojamas stingrākas prasības.

7. Darbībām (iekārtām), kurām līdz noteikumu spēkā stāšanās brīdim ir jau izsniegtas A kategorijas piesārņojošas darbības atļaujas, izsniegto atļauju nosacījumus Valsts vides dienests pārskata, un iekārtas darbības atbilstību šo noteikumu pielikumā norādītajām prasībām iekārtas operators nodrošina līdz 2019. gada 24. novembrim.

Ministru prezidents Māris Kučinskis

Vides aizsardzības un

reģionālās attīstības ministrs Kaspars Gerhards